  Майя Бывальцева 25 фельдшер-акушер пунктъёс ужаны кутскозы Удмуртиын 2016-тӥ арын куарусён пумозь. Улосвыл тӧро дорын ортчем аппарат кенешонын со сярысь вераз элькунысь тазалыкез утёнъя министр Алексей Чуршин. Кӧняез ке пунктъёс Удмуртиысь ёросъёсын вуттэмын ни, мукетъёсыз матысь дыре усьтӥськозы. Ӝеганъёс вань Камбарка ёросысь Ершовка гуртын но Ижкарысь Старки микрорайонын объектъёсъя. Министрлэн верамезъя, соосты та толэзь пумозь вуттозы. «Вал ӝеганъёс. Мон тодӥсько, муниципал поселениослэн кивалтӥсьёссы музъем кесэгъёсты укыр кема висъязы. Вань радлык, кудӥзъя соос музъемез висъяны кулэ. Со поселениослэн кивалтӥсьёсыныз мон но верасько», — ватсаз улосвыллэн тӧроез. Ватсаломы, эшшо одӥгез ФАП усьтӥськоз 7-тӥ куарусёнэ Яр ёросысь Бармашур гуртын. Вуоно арын элькун тӧрлыкъёс 50 сыӵе пунктъёсты усьтыны чаклало. Тегъёс: Тазалык Удмуртия АлексейЧуршин Тазалыкезутёнъяминистерство АлександрСоловьёв  